### 10.    Beslutning om fritagelse for tilslutningspligt til fjernvarme, [adresse], Kalundborg

**Åbent**

Sagsnr.: 326-2021-5026        J.nr.: 13.03.01           Dokumentnr.:
326-2021-64289

**Sagstype**

Beslutning.

**Resume og sagens baggrund**

På [adresse] er opført domicil for Obel Transport A/S. Ved
byggeansøgningen oplyste ansøger, at byggeriet var planlagt udført med
fjernvarme. Efter at byggeriet er opført og taget i brug, ansøger bygherres
rådgiver om dispensation fra tilslutningspligt til fjernvarme.

**Indstillinger**

Plan, Byg og Miljøchefen indstiller, at byggeriet ikke
fritages for tilslutningpligt. Der er ikke ansøgt rettidigt om fritagelse inden
byggeriet fik byggetilladelse jf. BEK om tilslutning til kollektiv
varmeforsyning §17, §3 ligesom byggeriet ikke overholdt krav til
lavenergibyggeri på ibrugtagningstilladelsestidspunktet.

**Behandling**

Teknik- og Miljøudvalget.

**Sagsfremstilling**

Der er tale om et nyopført byggeri på 1377 m2. Byggetilladelse
er meddelt den 16. september 2019. Der er meddelt ibrugtagningstilladelse den
2. juni 2020. Byggeriet står færdigt på adressen og er taget i brug med
varmepumper og solceller.

Baggrunden for ansøgningen er, at byggeriet efter ansøgning
om byggetilladelse blev planlagt med - og nu står udført med - varmepumper
installeret. Dermed står byggeriet i dag færdigt udført som lavenergibyggeri og
lever dermed op til de krav, der stilles for at kunne opnå en fritagelse for
tilslutningspligt. Byggeriet levede dog først op til lavenergikravet i foråret
2021 da der blev installeret solceller.

Kommunen er forpligtet til at dispensere fra
tilslutningspligt til kollektiv varmeforsyning til byggerier, der *på
opførelsestidspunktet* overholder gældende krav til lavenergibyggeri jf.
Bygningsreglement. Men dispensationen skal falde *senest* ved udstedelse
af byggetilladelse ligesom byggeriet senest ved
ibrugtagningstilladelsestidspunkt skal overholde kravene til lavenergibyggeri.

Ansøgningen om fritagelse for tilslutningspligt skulle altså
formelt set være fremsendt inden udstedelse af byggetilladelse i 2019 ligesom
byggeriet på tidspunktet for færdigmelding i juni 2020 skulle have været udført
som lavenergibyggeri. Ansøgningen er dateret 9. marts 2021.

Codex Advokater har for kommunen vurderet, at det er muligt
at meddele dispensation. Advokatens notat er vedlagt som bilag 8. Men det er
med udgangspunkt i, at bygningen senest ved ibrugtagningstilladelsen overholder
kravet til lavenergi.

Bygherres rådgiver ansøger om fritagelse for tilslutningspligt
tinglyst på ejendommen efter politisk beslutning truffet i 1984 (jf. bilag 1).
I ansøgningen beskrives baggrunden for ansøgningen. Ansøgningen har været
forelagt Kalundborg Forsyning, der er kommet med deres bemærkninger til sagen
(bilag 2 og 3).

Administrationen anbefaler, at der gives afslag på
ansøgningen. Lovgivningens krav sikrer, at der kun gives dispensationer fra
tilslutningspligten til nybyggerier. Der kan således ikke gives dispensation
til eksisterende byggerier der opgraderes til lavenergi. Lovgivningen giver
således mulighed for at planlægge og opføre lavenergibyggeri uden
tilslutningspligt, men sikrer samtidig de kollektiver varmeforsyninger i en vis
grad.

En dispensation har betydning for fjernvarmeforsyningen, der
mister indtægter på især de faste bidrag. Forsyningen er brugerfinansieret og
dispensationer fra tilslutningspligten påvirker derfor alle brugere. Et afslag
på ansøgningen vil betyde, at bygherre ikke får det fulde økonomiske udbytte af
sin investering idet der vil være omkostninger til de faste afgifter m.m.

Jf. notatet fra Codex Advokater, må kommunen anlægge en
rimelighedsbetragtning i forhold til formelle fejl som manglende rettidig
ansøgning, men i det konkrete tilfælde er byggeriet først færdigt som
lavenergibyggeri 10-11 måneder efter ibrugtagningstilladelsen, og ansøgningen
er først modtaget i foråret 2021, hvilket samlet set ikke vurderes som en
rimelig forsinkelse i forhold til lovgivningens formelle krav til
ansøgningstidspunktet.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Ansøgning om dispensation fra tilslutingspligt til fjernvarme, [adresse] 326-2021-66410 |
| Bilag 2 - [adresse] bemærkninger til sagen | 326-2021-66403 |
| Bilag 3 - Bemærkninger til sagen fra forsyningen efter solceller er blevet opsat. | 326-2021-160211 |
| Bilag 4 - Byggetilladelse - Byggesag - 75vm, Kalundborg markjorder - Flakagervej 36 - Opførelse af værksted og kontor- og velfærdsfaciliteter | 326-2019-255200 |
| Bilag 5 - Godkendte tegninger [telefonnummer] | 326-2019-256917 |
| bilag 6 - Ibrugtagningstilladelse - Byggesag - 75vm, Kalundborg markjorder - Flakagervej 36 - Opførelse af værksted og kontor- og velfærdsfaciliteter | 326-2020-199823 |
| Bilag 7 - Energimærkning | 326-2021-133470 |
| Bilag 8 - PDF - Endelig notat af den 2. juli 2021 | 326-2021-160281 |